Ina baselgia emblidada
In cudesch liturgic nov reflectescha dus millennis da cretta

Da Guiu Sobiela-Caanitz

En Svizra datti ina confessiun cristiana tradiziunala ch'ins enconuscha strusch pli. La Baselgia veglia catolica (BVC) da Svizra ha gist publitgà in cudesch d'uraziun e da chorals (1), elegant e simpel en sia liadira grischa, ch'ins ha gust da prender en maun e sfegliar. Tant pli ch'il num da la stamparia savura da derivanza rumantscha: Cavelti AG, Gossau. Ma lura vegnan mirveglias: Tge è quella baselgia? Danunder vegn'la? Tge èn sias nodas? Respostas chatt'ins en ovras da consultaziun che gidan a chapir plis detagls dal volum. Tgi che sa profunda en lezza materia scuvra in chapitel emblidà da l'istorgia religiusa da la Svizra alemana e d'auters pajais germans en la segunda mesadad dal 19avel tschientaner e schizunt, per ils Pajais bass, en il 18avel.

Cunter in dogma dispitaivel
Per nus èsi grev d'ans metter avant la violenza da las dispitas religiusas en la Svizra liberala. Ins chapescha meglier sch'ins fa endament ils 19 d'avrigl 1874. Quel di han 141/2 chantuns encunter 71/2 e 340 119 Svizzers encunter 198 013 acceptà ina constituziun federala nova che scumandava da fundar claustras novas e da restabilir claustras anteriuras (art. 52) e suttametteva la creaziun d'uvestgieus novs a l'approvaziun confederala (art. 50). L'unda d'ostilitad «radicala» encunter la Baselgia catolica derivava cunzunt dals dogmas proclamads 1870 dal concil dal Vatican. «La pretaisa ch'il papa saja infallibel pussibilitava gia en sasezza malencletgas e tunava sco ina provocaziun (...). Catolics radicals han demonstrà per protestar a Lucerna, Soloturn, Berna, Baden ed Arlesheim/BL (...). Paulin Gschwind (1833-1914), augsegner da Starrkirch-Dulliken/SO, ha refusà da preleger giu da scantschala la brev da l'uvestg che suttastritgava sco liantas las decisiuns dal concil» (2). 1875 ad Olten/SO è naschida la BVC da Svizra, cun ina constituziun basada sin ina sinoda ed in uvestg elegì da la sinoda ed ordinà d'in uvestg vegl catolic da l'ester. La baselgia gist fundada leva numnadamain sa tegnair vi da la norma da la successiun apostolica, q. v. d. da la transmissiun da l'episcopat atras ils uvestgs. Il cudesch liturgic nov punctuescha: «Tar l'ordinaziun d'in uvestg nov percorsch'ins concretamain che mintga singula baselgia, cun tut sia autonomia interna, (...) è colliada aifer la cuminanza pli vasta da las baselgias localas, oravant tut l'Uniun d'Utrecht (...). L'uvestg vegn elegì mo da la baselgia locala ed ordinà da quels da baselgias vischinas» (p. 249).

Naschida en trais pajais
La menziun da l'Uniun d'Utrecht fa endament ils emprims decennis da la BVC. La citad d'Utrecht (oz 265 000 olmas) ha dà ses num a duas uniuns. L'emprima (1579) ha unì set provinzas encunter il retg da Castiglia, fundond l'independenza dals Pajais bass refurmads. Ina minoritad dals avdants è restada fidaivla a Roma, ma influenzada da las ideas da l'uvestg flam Cornelius Jansen (1585-1638), condemnadas 1713 dal papa. Jansen e ses aderents levan renovar la baselgia ord il spiert da ses emprims tschientaners, punctuar la responsabladad morala dal cristian e rinforzar l'uffizi da l'uvestg en fatscha al papa. 1723 ha il chapitel catedral d'Utrecht elegì sco archuvestg in spiritual jansenist ch'è lura vegnì ordinà d'in uvestg franzos era jansenist. La «Baselgia d'Utrecht» uschia fundada, cun ils uvestgieus da Deventer e Haarlem, ha sa colliada suenter 1870 cun il moviment vegl catolic da Germania, stabilì 1873 a Minca sco baselgia; l'uvestg da Deventer ha ordinà l'emprim uvestg vegl catolic da Germania. L'emprim en Svizra è stà il spiritual lucernais Eduard Herzog (1841-1924), rectur 1884-1885 da l'Universitad da Berna. «1889 han ils uvestgs vegls catolics dals Pajais bass, Germania e Svizra fundà la Conferenza episcopala internaziunala veglia catolica, l'uscheditga Uniun d'Utrecht (...). Mintgina da sias baselgias è autonoma areguard il dretg e la ductrina» (3).
L'emprim millenni sco fundament
Tenor la Decleraziun d'Utrecht da 1889, formulada danovamain 1952 e commentada manidlamain 1969, professeschan ils vegls catolics la cardientscha da la baselgia nunspartida da l'emprim millenni cristian, «tenor la confessiun da cretta dals concils ecumenics da Nicaea (325) e Constantinopel (381)» (p. 135, nr. 107). I mantegnan la pratica catolica tradiziunala dals set sacraments, sco acziuns simbolicas cun pleds d'interpretaziun, ma dattan la prioritad al batten ed a l'eucaristia; il cudesch liturgic menziuna plinavant «acziuns sacramentalas» (p. 206) sco la sepultura, la benedicziun, l'incarica (per in servetsch aifer il cult divin) e l'introducziun d'in spiritual u d'ina spirituala en ina plaiv. L'eucaristia suonda il ritus roman. Il sisavel sacrament, l'ordinaziun, astgan survegnir dunnas ed umens, senza duair da celibat. La penetienza, numnada «reconciliaziun» («Versöhnung»), po esser cuminaivla u persunala. Ina giada faschev'ins beffas da la penetienza persunala; oz san ins meglier sch'ins patratga a la relevanza dals psicologs en nossa societad. La penetienza da cuminanza preves'ins «en l'advent, la curaisma e per la Rogaziun federala» (p. 236); qua vegn endament, en il giudaissem, la relevanza dal «Jom chipur» ch'ils gidieus francofons numnan «le Grand Pardon». L'accent mess sin la curaisma dat en egl; ella vegn numnada «mo in aspect d'ina purificaziun da l'olma e dal corp atras l'orientaziun fundamentala vers quai che fa viver cun Dieu ed en Dieu (...). Ils cults divins da curaisma envidan a s'avrir e sa volver vers el (...). Quai cumpiglia era ch'ins renunzia a polarisaziuns tranter carstgauns ed adempleschia acts da reconciliaziun che fetschian bain» (p. 608). L'uraziun relativa da la Mesemna da la tschendra envida a «patratgar a las valurs autenticas da la vita (...) e renunziar a quai che nus na duvrain vairamain betg» (p. 172). Il cudesch fa allusiun a quellas regiuns, sco Basilea, che fan tschaiver tenor il chalender julian; lura spost'ins la mesemna sin la segunda dumengia suenter.

Sogns ed uraziuns
La BVC commemorescha ed undrescha ils sogns, ma n'als adura betg: «Ins na glorifitgescha betg ils sogns, mabain Dieu» (p. 782). Qua vala la regla d'aur da la refurmaziun: «Soli Deo gloria», schebain che singuls imnis dal cudesch liturgic paran da transgredir lezza norma. «Il chalender resguarda trais gruppas da sogns, numnadamain quels che l'entira baselgia undrescha da vegl ennà, quels che represchentan determinadas tradiziuns ecclesiasticas u parts dal mund, finalmain quels ch'èn stads relevants per la cristianisaziun da la Svizra d'oz» (p. 782). Ins chatta pia Plazi e Sigisbert (11 da fanadur) e Gliezi (2 da december), dentant era patruns-baselgia en regiuns nua che la BVC è represchentada, sco Allschwil/BL (Pieder e Paul, 29 da zercladur), Olten/SO e Rheinfelden/AG (Martin, 11 da november) u Laufen/BL (Chatrina, 25 da november). Uraziuns da sogns e cristians da tutta sort furman la part forsa la pli bella e custaivla dal cudesch. Da s. Francestg d'Assisi (1182-1226) stat quel «Cantico delle creature» che mintga «verd» d'oz duess savair ordadora. Dal franciscan s. Bonaventura da Bagnoregio (1221-1294) stat in'uraziun che brama per scleriment: «Rugain per il dun da l'encletg, per che l'egl da noss spiert vegnia sclerì!» (p. 1127). S. Tumasch Morus (1478-1535) urava uschia: «Segner, ma dà ina buna digestiun ed er insatge da digerir! (...) Ma dà in'olma che n'enconuschia betg la lungurella, che na marmugnia ni suspiria ni pliria mai! Lubescha betg che jau ma fetschia memia blers quitads! (...) Ma dà senn per l'umor e la grazia d'encleger ina sgnocca, per che jau enconuschia in pau ventira en la vita e la dettia ad auters!» (p. 1128). Da Dietrich Bonhoeffer (1906-1945) stattan pliras uraziuns; la pli bella è segir quella ch'ins enconuscha dapli: «Circundà en silenzi da bunas pussanzas fidadas, pertgirà e confortà per miracla, vi jau viver quests dis cun vus (...). Nus spetgain cun fidanza, ch'i vegnia quai ch'i veglia» (p. 1054). Donn ch'i manca in register dals auturs.

Tradiziun ed ecumenissem
Simpla e commoventa è questa uraziun da la Baselgia siriana da l'ost u assiriana: «Ans gida per che nus na dormian giu il temp, mabain sajan attents e gigins! Cur ch'i chatscha l'alva, ta ludainsa, Segner, perquai che ti es il Spendrader da l'entira creaziun» (p. 1030). La Baselgia assiriana è naschida en il terz tschientaner ad Edessa (oz Urfa/Tirchia), ha sa sviluppada en l'actual Irac ed Iran ed ha fundà en il temp medieval ina chadaina fitg spessa da cuminanzas 
cristianas atras pajais asiatics da linguatg tirc enfin al Mar da China, sco er en l'India dal sidvest. Però la noda dal cudesch liturgic è «il chapitel ‚Uras canonicas', pia ina spierta per cults divins senza eucaristia tar occasiuns spezialas, sco vespras per concluder in di da festa, ma cunzunt era per ils lavurdis, per exempel en in ravugl d'uraziun» (p. 12). I sa tracta da psalms prelegids da cuminanza e da chants alternads tenor la tradiziun claustrala. Per regla entschaiva mintga ura canonica cun: «Segner, ve a ma gidar! Festina da ma gidar!» (psalm 70, 2) tenor la «Regla da s. Benedetg» (chapitel 18, 1). Il cudesch liturgic propona: «Ins po per exempel entschaiver ina seduta u dieta cun l'uraziun da l'avantmezdi, l'interrumper cun quella da mezdi e la concluder cun quella dal suentermezdi» (p. 30). Pli usità è il choral. «En lezza part dal cudesch liturgic fa la dimensiun ecumenica l'effect il pli palpabel, perquai che passa ina terza part dals chorals nudads stat er en il cudesch catolic da chant per la Svizra tudestga, en il refurmà ed en il metodist» (p. 13). Tar insaquants tocs stat er il text franzos; pliras plaivs da la BVC èn gea situadas sper il cunfin da l'Alsazia u quel dals linguatgs, tiers vegnan ses cumins-baselgia da Genevra e La Chaux-de-Fonds – quest davos ha gist ordinà ina spirituala. Il choral cuntegna era singuls tocs per englais, per exempel il renumà «O when the Saints go marching on» (pp. 930-931); dapi 1931 datti in'uniun tranter las baselgias veglias catolicas e las anglicanas dals differents pajais dal Commonwealth e dals Stadis unids.

Ina terza via
La BVC svizra n'ha betg milliuns commembers, sco la catolica e la refurmada, mabain in dumber che chala svelt pervi da la situaziun en diaspora: 18 000 tenor in lexicon da 1987, oz forsa 10 000 u pauc dapli. Ses cudesch liturgic è naschì «da las stentas extraordinarias da cumissiuns e gruppas da lavur durant onns ed onns» (p. 5). Ina baselgia uschè flaivla po surviver mo sco part da cuminanzas pli grondas, oravant tut da la veglia catolica (Austria, Croazia, Germania, Pajais bass, Tschechia euv.), lura cooperond cun autras baselgias. Sco ertavla dal catolicissem liberal è la BVC situada tranter las duas confessiuns grondas da l'occident. 1874 ha il chantun Berna fundà ina Facultad veglia catolica da teologia, fin ussa l'unica dal mund, magnet per doctorands anglicans ed ortodoxs. La BVC represchenta ina tendenza che duai sa far udir. Sper las baselgias protestantas e la catolica èsi bun ch'ina vusch pli flaivla dettia perditga d'ina terza via.

1) Gebet- und Gesangbuch der Christkatholischen Kirche. Tom 1. 4004 Basilea (Christkatholischer Schriftenverlag, St. Johannsvorstadt, ISBN 3-9522331-2-9) 2005, pp. 1182.
2) Lukas Vischer, Lukas Schenker , Rudolf Dellsperger ed Olivier Fatio (ed.), Histoire du christianisme en Suisse. Genevra (Labor et Fides, ISBN 2-8309-0760-4) e Friburg (Saint-Paul, ISBN 3-7228-0363-3) 1995, pp. 216-217.
3) Carl Andresen e Georg Denzler, dtv-Wörterbuch der Kirchengeschichte. Minca (dtv, ISBN 3-423-03245-6) 1982, p. 606, chavazzin «Utrechter Union».